PATVIRTINTA

Rokiškio rajono savivaldybės tarybos

2022 m. gegužės 27 d. sprendimu Nr. TS-

**MOKESČIO UŽ VAIKŲ IŠLAIKYMĄ ROKIŠKIO RAJONO SAVIVALDYBĖS ŠVIETIMO ĮSTAIGOSE, ĮGYVENDINANČIOSE IKIMOKYKLINIO IR PRIEŠMOKYKLINIO UGDYMO PROGRAMAS, TVARKOS APRAŠAS**

1. **BENDROSIOS NUOSTATOS**

1. Mokesčio už vaikų išlaikymą Rokiškio rajono savivaldybės švietimo įstaigose, įgyvendinančiose ikimokyklinio ir priešmokyklinio ugdymo programas (toliau – švietimo įstaigos), tvarkos aprašas (toliau – Aprašas) reglamentuoja ikimokyklinio ir priešmokyklinio amžiaus vaikų maitinimo mokesčio, lengvatų taikymo ir pateikiamų dokumentų lengvatoms priėmimo ir mokesčio nustatymo ugdymo aplinkai išlaikyti Rokiškio rajono švietimo įstaigose sąlygas ir tvarką.

2. Mokestis už vaikų maitinimą ‒ mokestis, kurį sudaro išlaidos už produktus.

3. Mokestį švietimo įstaigos ugdymo aplinkai išlaikyti sudaro lėšos, skirtos prekėms ir priemonėms higienos normų reikalavimams vykdyti, baldams, patalynei, spaudiniams, ugdymo priemonėms, medžiagoms patalpų priežiūrai ir kt.

1. **MOKESČIO UŽ VAIKŲ IŠLAIKYMĄ NUSTATYMAS**

4. Už vaikų išlaikymą švietimo įstaigoje tėvai (kiti teisėti atstovai) moka Rokiškio rajono savivaldybės tarybos nustatyto dydžio mokestį, kurį sudaro:

4.1. vaiko dienos maitinimo normos mokestis;

4.2. mokestis ugdymo aplinkai išlaikyti.

5. Už vaikų maitinimą ikimokyklinio ir priešmokyklinio ugdymo grupėse tėvai (kiti teisėti atstovai) moka:

5.1. 100 procentų Rokiškio rajono savivaldybės tarybos nustatytos 1(vieno), 2 (dviejų), 3 (trijų), kartų per dieną maitinimo normos mokestį už kiekvieną lankytą dieną;

5.2. 7 eurų mokestį per mėnesį ugdymo aplinkai išlaikyti, nepriklausomai nuo lankytų dienų skaičiaus, išskyrus tuos atvejus, jeigu Rokiškio rajono savivaldybės teritorijoje ar švietimo įstaigoje yra paskelbtas karantinas (epidemija) ir tą mėnesį ilgiau nei 2 savaitėms nutraukiamas vaikų ugdymas. Vasarą dirbančiose ikimokyklinėse ugdymo įstaigose ugdymo aplinkai mokestį moka tik įstaigą lankančių vaikų tėvai (kiti teisėti atstovai).

6. Kaimo švietimo įstaigų vadovai 7eurų mokestį ugdymo aplinkai išlaikyti gali sumažinti iki 5 eurų. Sprendimą priima konkrečios švietimo įstaigos taryba.

7. Vienos dienos maitinimo normos mokestis:

7.1. vaikams iki 3 metų pusryčiai ir vakarienė po 0,60 euro, pietūs ‒ 1,20 eurų;

7.2. vaikams nuo 3 metų pusryčiai ir vakarienė po 0,68 euro, pietūs – 1,36 euro; vaikams, kurie yra ugdomi pagal priešmokyklinio ugdymo programą, pusryčiai ir vakarienė ‒ po 0,68 euro.

8. Mokesčio ugdymo aplinkai išlaikyti tėvai (kiti teisėti atstovai) nemoka, jeigu vaikas nelankė švietimo įstaigos visą mėnesį:

8.1. dėl ligos ir / ar gydymosi sanatorijoje;

8.2. vasaros metu (birželio–rugpjūčio mėnesiais);

8.3. dėl paskelbtos ekstremalios situacijos, ekstremaliojo įvykio ir /ar karantino metu, ar kitu *force majeure* atveju;

8.4. kai ugdymas vykdomas nuotoliniu būdu arba kai yra ribojamas įstaigos lankymas.

9. Mokestis už maitinimą nustatomas atsižvelgiant į dienos maitinimų skaičių. Tėvai (kiti teisėti atstovai) gali pasirinkti vaiko maitinimų skaičių pagal tai, kiek valandų per dieną vaikas praleidžia švietimo įstaigoje.

10. Ikimokyklinio ir priešmokyklinio amžiaus vaikai, ugdomi ne ilgiau kaip 4 valandas, tėvų (kitų teisėtų atstovų) prašymu gali būti nemaitinami arba maitinami vieną kartą.

11. Vaikams, kurie lanko ikimokyklinio ir / ar priešmokyklinio ugdymo grupes, esančias bendrojo ugdymo mokyklose, išskyrus Rokiškio mokyklą-darželį „Ąžuoliukas“, vienos dienos maitinimo normos mokestį nusistato pačios mokyklos, neviršydamos 7 punkte nurodyto mokesčio.

12. Leisti mažinti mokesčio už vaikų maitinimą kaimo švietimo įstaigose dydį, jeigu dalis maitinimui skirtų išlaidų yra padengiama tiekiant vaisius ir daržoves iš asmeninių ūkių ar bendrovių. Švietimo įstaigos vadovas parengia aprūpinimo vaisiais ir daržovėmis tvarką. Minėtų produktų tiekimo sąlygas švietimo įstaigos vadovas suderina su Rokiškio valstybine maisto ir veterinarijos tarnyba.

13. Mokesčio dydį už vaikų maitinimą nustatyti 80 procentų faktiškai patirtų išlaidų, nemažinant nustatytos dienos maitinimo normos, jeigu švietimo įstaiga vadovaujasi 12 punkte išdėstytomis sąlygomis.

14. Mokestį ugdymo aplinkai išlaikyti moka visi tėvai (kiti teisėti atstovai), išskyrus tėvus (kitus teisėtus atstovus), kurių vaikams Rokiškio rajono savivaldybės administracijos direktoriaus įsakymu paskirtas privalomas ikimokyklinis ugdymas.

1. MOKESČIO LENGVATŲ TAIKYMAS IR JAS PATVIRTINANČIŲ DOKUMENTŲ PATEIKIMAS

15. Mokestis už maitinimą nemokamas, kai ikimokyklinio amžiausvaikas nelanko šiais atvejais:

15.1. dėl vaiko ligos ar gydymosi sanatorijoje;

15.2. tėvų (kitų teisėtų atstovų) kasmetinių ir nemokamų atostogų metu;

15.3. motinos nėštumo bei gimdymo atostogų metu;

15.4. kai vienas iš tėvų (kitų teisėtų atstovų) turi nedarbingumo pažymėjimą;

15.5. vieno iš tėvų (kitų teisėtų atstovų), senelės, senelio vaiko priežiūros atostogų metu ne ilgiau kaip 3 mėnesius (nepertraukiamu laikotarpiu);

15.6. vasaros metu (birželio, liepos, rugpjūčio mėnesiais);

15.7. mokinių atostogų metu;

15.8. oro temperatūrai esant žemesnei kaip minus 20 laipsnių ar esant nepalankioms oro sąlygoms (dėl pūgos nepravažiuojami keliai) ir esant lauke aukštai temperatūrai (plius 30 laipsnių ir daugiau);

15.9. kai tėvai (kiti teisėti atstovai) nuolat dirba pamainomis, nuolat turi laisvų dienų arba dirba pagal kintamą grafiką, kai nelankytų dienų skaičius yra ne didesnis kaip 7 švietimo įstaigos darbo dienos per mėnesį. Šiuo atveju tėvai (kiti teisėti atstovai) pateikia iš darbovietės pažymą;

15.10. jei tėvams (kitiems teisėtiems atstovams) suteikiamos Lietuvos Respublikos darbo kodekse numatytos papildomos poilsio dienos per mėnesį, pateikus prašymą;

15.11. jei švietimo įstaiga ar grupė, kurią lanko vaikas, uždaroma dėl higienos normų pažeidimo, karantino, remonto darbų ar paskelbus rajone epidemiją;

15.12. nelaimės šeimoje atveju (artimųjų mirtis ir pan.), pateikus prašymą ir nurodžius aplinkybes.

15.13. jei tėvai (kiti teisėti atstovai) vykdo individualią veiklą ar dirba pagal kitas Civilinio kodekso reguliuojamas sutartis, jei nelankytų dienų skaičius yra ne didesnis kaip 7 švietimo įstaigos darbo dienos per mėnesį (pateikus atitinkamą vykdomos veiklos pažymą).

16. Tėvai už vaiko, kuris yra ugdomas pagal priešmokyklinio ugdymo programą, už maitinimą nemoka, jeigu vaikas nelanko švietimo įstaigos 15.1., 15.6., 15.7., 15.8., 15.11., 15.12., punktuose išdėstytais atvejais.

17. Mokestis už vaikų maitinimą mažinamas 50 procentų, jeigu:

17.1. vienas iš tėvų (kitų teisėtų atstovų) yra miręs;

17.2. vienam iš tėvų laikinai arba neterminuotai apribota valdžia, vienas iš tėvų atlieka bausmę įkalinimo įstaigose, teismo pripažintas neveiksniu, dingusiu be žinios ar nežinia kur esančiu;

17.3. vienas iš tėvų (kitų teisėtų atstovų) atlieka tikrąją karinę tarnybą;

17.4. jeigu vienas iš tėvų nenurodytas vaiko gimimo įrašą liudijančiame išraše;

17.5. tėvai išsituokę, vaikui nemokami alimentai;

17.6. šeima augina tris ir daugiau vaikų (tai vaikai iki 18 metų ir vyresni iki 24 metų, jei mokosi pagal nuosekliojo mokymosi programas);

17.7. šeimos vidutinės pajamos vienam šeimos nariui neviršija 1,5 Lietuvos Respublikos vyriausybės nustatytų valstybės remiamų pajamų dydžio per mėnesį;

17.8. vienam iš vaiko tėvų (kitų teisėtų atstovų) nustatytas 0-40 procentų darbingumo lygis;

17.9. vaikui nustatytas lengvas neįgalumo lygis.

**18. Nuo mokesčio už vaikų maitinimą atleidžiami tėvai (kiti teisėti atstovai), jeigu:**

18.1. šeima gauna socialinę pašalpą;

18.2. vaikui skirtas privalomas ikimokyklinis ugdymas;

18.3. vaikas turi vidutinių, didelių ar labai didelių specialiųjų ugdymosi poreikių arba vaikui nustatytas vidutinis ar sunkus neįgalumo lygis.

19. Tėvai (kiti teisėti atstovai) lengvatai gauti pateikia prašymą ir priklausomai nuo aplinkybių šiuos dokumentus:

19.1. mirties įrašą liudijantį išrašą;

19.2. teismo sprendimo kopiją ar pažymą iš įkalinimo įstaigos;

19.3. pažymą iš karinės tarnybos vietos.

19.4. vienas iš tėvų pateikia šeimos sudėties pažymą ir vaiko gimimo įrašą liudijančio dokumento kopiją (jei nepripažinta tėvystė);

19.5. ištuokos įrašą liudijantį išrašą ir kartą per tris mėnesius pažymą iš antstolio apie teismo sprendimo nevykdymą dėl lėšų skyrimo vaikui išlaikyti;

19.6. pažymą apie šeimos sudėtį;

19.7. pažymas apie šeimos gaunamas pajamas (jei taikomas 17.7. punktas);

19.8. pažymą apie gaunamą socialinę pašalpą iš Socialinės paramos ir sveikatos skyriaus;

19.9. pažymą apie tėvų (kitų teisėtų atstovų) ar brolių / seserų mokymąsi pagal nuosekliojo mokymosi programą Lietuvos Respublikos švietimo įstaigose (pateikus pažymas vasario ir rugsėjo mėnesiais apie mokslo tęsimą);

19.10. tėvų (kitų teisėtų atstovų), vaikų neįgalumo pažymėjimų kopijas;

20. Tėvai (kiti teisėti vaiko atstovai), nuslėpę ar pateikę neteisingus duomenis ir neteisingai gavę mokesčio lengvatą, privalo ją įstaigai grąžinti įstatymų numatyta tvarka.

IV. MOKĖJIMO TERMINAI. ATSAKOMYBĖ

21. Dokumentai, kuriais vadovaujantis taikomos lengvatos, pateikiami švietimo įstaigos direktoriui, priimant vaiką į įstaigą, ir pasikeitus aplinkybėms.

22. Šeimoms, gaunančioms socialines pašalpas, mokestis perskaičiuojamas nuo pašalpos skyrimo mėnesio už praėjusį laikotarpį, ne ilgesnį kaip trys mėnesiai. Dėl objektyvių priežasčių laiku nepateikus pažymos mokestis perskaičiuojamas nuo pašalpos skyrimo mėnesio.

23. Pažymos apie šeimos socialinę pašalpą pristatomos mėnesiui pasibaigus iki kito mėnesio 25 d. Pristačius pažymą apie šeimos socialinę pašalpą, mokestis skaičiuojamas ne daugiau kaip už vieną praėjusį mėnesį.

24. Lengvatos taikymas įforminamas švietimo įstaigos direktoriaus įsakymu, su kuriuo kitą dieną supažindinamas švietimo įstaigoje apskaitą tvarkantis asmuo.

25. Atsiradus aplinkybėms, suteikiančioms teisę į lengvatą, vaiko tėvai (kiti teisėti atstovai) iki einamojo mėnesio 25 d. švietimo įstaigos direktoriui pateikia dokumentus, kuriais vadovaujantis bus taikoma lengvata. Lengvatos taikomos nuo dokumentų pateikimo dienos.

26. Netekus teisės į lengvatą, tėvai (kiti teisėti atstovai) apie tai per 5 dienas raštu praneša švietimo įstaigos direktoriui.

27. Paaiškėjus apie neteisėtą naudojimąsi lengvata, mokesčiai yra perskaičiuojami ir sumokami per vieną mėnesį. Priešingu atveju taikyta lengvata išieškoma iš vaiko tėvų (kitų teisėtų atstovų) Lietuvos Respublikos teisės aktų nustatyta tvarka.

28. Mokestis už praėjusio mėnesio vaikų maitinimą ir ugdymo aplinkai išlaikyti turi būti tėvų (kitų teisėtų atstovų) sumokėtas iki einamojo mėnesio 25 dienos.

29. Tėvai (kiti teisėti atstovai) mokestį už vaikų išlaikymą švietimo įstaigoje moka kiekvieną mėnesį be įsiskolinimo. Nesimokėjus mokesčio be pateisinamos priežasties du mėnesius iš eilės, švietimo įstaigos direktorius turi teisę išbraukti vaiką iš sąrašų prieš 3 dienas raštu informavęs tėvus (kitus teisėtus atstovus).

30. Laiku tėvams (kitiems teisėtiems atstovams) nepateikus reikalingų dokumentų ‒ iki einamojo mėnesio 25 d., mokestis skaičiuojamas bendra tvarka. Pateikus dokumentus vėliau, mokestis už praėjusį laiką neperskaičiuojamas, o nustatomas nuo kito mėnesio pirmos dienos.

31. Jeigu vaikas auga socialinės rizikos šeimoje ir tėvai (kiti teisėti atstovai) nepateikia reikalingų dokumentų, švietimo įstaigos direktorius kreipiasi į atitinkamos seniūnijos socialinį darbuotoją, kuris sprendžia klausimą dėl dokumentų sutvarkymo.

32. Vaikams, kurie yra ugdomi pagal priešmokyklinio ugdymo programą, taikomas šis Aprašas ir Rokiškio rajono savivaldybės tarybos patvirtinta Mokinių nemokamo maitinimo skyrimo ir teikimo rajono mokyklose tvarka.

33.Už mokesčių surinkimą yra atsakingas švietimo įstaigos direktorius ar jo įgaliotas asmuo.

34. Vaikui susirgus, tėvai (kiti teisėti atstovai) privalo informuoti švietimo įstaigą jos ugdymo dienų lankomumo apskaitos apraše nustatyta tvarka:

34.1. apie vaiko ligos pradžią pirmą ligos dieną (iki ugdymosi sutartyje ar įstaigos ugdymo dienų lankomumo apskaitos tvarkos apraše nurodytos valandos);

34.2. apie vaiko ligos pabaigą (atvykimą į įstaigą) pranešti prieš dieną.

35. Įmokos ir skolos už vaiko maitinimą ir ugdymo aplinkai išlaikyti apskaitomos ir išieškomos Lietuvos Respublikos teisės aktų nustatyta tvarka.

36. Atlyginimo už maitinimą lengvatos taikymas įforminamas švietimo įstaigos direktoriaus įsakymu.

37. Švietimo įstaigos direktorius su šiuo Aprašu supažindina tėvus (kitus teisėtus atstovus) pasirašytinai.

38.Švietimo įstaiga pasirengia Ikimokyklinio ir priešmokyklinio amžiaus vaikų ugdymo dienų lankomumo apskaitos tvarkos aprašą su kuriuo supažindina mokytojus ir vaikų tėvus (kitus teisėtus atstovus) pasirašytinai. Aprašas patalpinamas švietimo įstaigos interneto svetainėje.

39. Šis Aprašas skelbiamas Rokiškio rajono savivaldybės ir švietimo įstaigų interneto svetainėse.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_